### **Forumi Parlamenti për Qytetarët: Forcimi i Demokracisë Pjesëmarrëse dhe Përgjegjshmërisë Parlamentare**

**26 MARS 2025, TIRANË**

**Biografitë e penalistëve**

**Elisa Spiropali** është zgjedhur Kryetare e Kuvendit të Republikës së Shqipërisë gjatë Legjislaturës X, prej 30 korrikut 2024. Znj. Spiropali ka një karrierë të spikatur politike, parlamentare dhe qeverisëse. Prej janarit 2019 deri në korrik 2024, ka shërbyer si ministre e Shtetit për Marrëdhëniet me Parlamentin, duke u riemëruar në mandatin e tretë qeverisës të Partisë Socialiste, në shtator 2021. Znj. Spiropali po shërben në mandatin e dytë si deputete e Kuvendit të Republikës së Shqipërisë. Në zgjedhjet parlamentare të vitit 2017 është zgjedhur deputete e Qarkut të Korçës, ndërsa në zgjedhjet e vitit 2021 është zgjedhur deputete për Qarkun e Tiranës. Para emërimit në detyrë si Ministër Shteti për Marrëdhëniet me Parlamentin, znj. Spiropali ka mbajtur funksionin e nënkryetares së Grupit Parlamentar Socialist dhe të nënkryetares së Komisionit për Punën, Çështjet Sociale dhe Shëndetësinë, prej vitit 2017 deri në vitin 2019. Znj. Spiropali ka një karrierë të spikatur në Partinë Socialiste, ku bën pjesë prej vitit 2009. Është anëtare kryesie dhe drejtuese politike në Partinë Socialiste. Znj. Spiropali ka një formim solid dhe ekselent akademik dhe universitar. Ka kryer dy vitet e para të shkollimit të mesëm në gjimnazin “Qemal Stafa” në Tiranë për të vazhduar më pas në “Lester B. Pearson College”, United World College (UWC) of the Pacific, në Kanada, pasi fitoi bursën si një nga pesë gjimnazistet më të mira në Shqipëri. Pasi fitoi Bursën në “Mount Holyoke College” (2001), ndoqi studimet e larta në Massachusetts, SHBA ku u diplomua në vitin 2005 me dy tituj nderi në dy degë universitare Ekonomi (Economics) dhe Politikë (Politics). Një semestër e kreu në Buenos Aires, në programet e shkëmbimit me bursë ekselence nga Universiteti “Mount Holyoke College” për studimin e krizës ekonomike Argjentinase. Në vitin 2007 fitoi bursën “Chevening/OSI” për studime pasuniversitare në Contemporary Europian Policts, në Universitetin “Sussex” në Britaninë e Madhe.

**Nicholas Abbott** iu bashkua Zyrës së Jashtme dhe të Komonuelthit (FCO) në vitin 1985. Para se të emërohej Ambasador i Madhërisë së Saj në Republikën e Kosovës, z. Abbott ishte Shef i Departamentit të Strategjisë në Drejtorinë për Lindjen e Mesme dhe Afrikën e Veriut në FCO, Londër. Gjatë karrierës së tij, ai ka punuar në një gamë të gjerë çështjesh, me një fokus të fundit te vendet në periudhën pas konfliktit dhe përdorimi strategjik i fondeve të programeve.

Z. Abbott ka përfunduar disa poste diplomatike në Lindjen e Mesme dhe Afrikën e Veriut, duke përfshirë Algjerinë, Arabinë Saudite, Katarin dhe Egjiptin. Ai ka shërbyer si Këshilltar Politik në Ambasadën Britanike në Irak nga viti 2010 deri në 2012 dhe si Zëvendëskryetar i Misionit në Algjer nga 2014 deri në 2015.

Në Londër, ai ka mbajtur pozicione kyçe si Shef i Ekipit për Afganistanin (2009-2010) dhe Shef i Ekipit për Sirinë (2013-2014) në Njësinë Ndërdepartamentale të Stabilizimit të Qeverisë Britanike. Gjithashtu, ka shërbyer si Zëvendësshef i Departamentit të Mesdheut në Drejtorinë për Bashkimin Evropian (EUD-Med) në FCO nga 2012 deri në 2013 dhe si Zëvendësshef i Departamentit të Konflikteve në FCO në vitin 2014.

**Stephanie Draper** është Drejtoreshë e Inovacionit dhe Praktikave në Involve UK. Ajo mbikëqyr dhe udhëheq një sërë projektesh që zbatojnë në mënyrë praktike deliberimin dhe angazhimin e publikut në vendimmarrje kyçe. Puna e saj përfshin drejtimin e asambleve qytetare, jurive dhe proceseve të tjera të pjesëmarrjes publike, duke siguruar që këto procese të kenë ndikim, inovacion dhe rezultate të shkëlqyera.

Projektet e saj të fundit përfshijnë Jurinë Qytetare të Hackney, Asamblenë Qytetare të Waltham Forest dhe Thriving Places.

**Sotiraq Hroni** është ish-diplomat shqiptar, këshilltar i Kryeministrit të Shqipërisë (1997) dhe këshilltar i Presidentit të Republikës së Shqipërisë deri në fund të vitit 1999. Z. Hroni është themeluesi dhe drejtori ekzekutiv i Institutit për Demokraci dhe Ndërmjetësim (IDM), një organizatë jofitimprurëse me qendër në Tiranë, Shqipëri.

Përgjegjësia e tij kryesore ka qenë menaxhimi dhe zhvillimi i përgjithshëm i organizatës, e cila aktualisht operon në pesë fusha kryesore programatike – qeverisja dhe integriteti publik, reforma në sektorin e sigurisë, procesi i integrimit në BE, qeverisja vendore dhe hapësira qytetare. Ai gjithashtu ka drejtuar përpjekjet e organizatës për të ndërtuar bashkëpunim dhe partneritete efikase me institucione publike dhe private, për të zgjeruar rrjetet dhe për të siguruar fonde. Angazhimi i tij i vazhdueshëm fokusohet në përafrimin e zhvillimit strategjik të IDM-së me prioritetet e zhvillimit të vendit.

**Ermonela Felaj** është anëtare e Kuvendit të Shqipërisë dhe që nga viti 2021 shërben si Nënkryetare e Kuvendit. Ajo është gjithashtu anëtare e "Komisionit për Çështjet Ligjore, Administratën Publike dhe të Drejtat e Njeriut" dhe ka marrë pjesë në komisione të ndryshme parlamentare.

Znj. Felaj ka përfunduar studimet e saj universitare në Fakultetin e Drejtësisë, Universiteti i Tiranës, dhe më pas është diplomuar në Shkollën e Magjistraturës si "Prokurore Magjistrate" në vitin 2002.

Që nga viti 2009, ajo ka punuar si prokurore në Prokuroritë e Rretheve Fier dhe Berat. Ajo është zgjedhur deputete për tre mandate për Qarkun e Beratit në zgjedhjet e përgjithshme të viteve 2009, 2013 dhe 2017 nga Partia Socialiste. Gjithashtu, në zgjedhjet e përgjithshme të vitit 2021, ajo u zgjodh deputete për Qarkun e Tiranës.

Gjatë mandatit të saj në Kuvendin e Shqipërisë, Ermonela ka qenë aktive në veprimtarinë legjislative dhe të mbikëqyrjes parlamentare. Ajo ka shërbyer më parë si Ministre e Shtetit për Marrëdhëniet me Parlamentin, ka kryesuar Komisionin e Sigurisë Kombëtare dhe ka qenë Presidente e Asamblesë Parlamentare të Frankofonisë.

**Ilda Dhori** u zgjodh anëtare e Kuvendit të Shqipërisë në vitin 2021. Znj. Dhori ka kryer studimet në Universitetin e Tiranës, në degën e “Mjekësisë” dhe është specializuar në “Reumatologji” pranë Qendrës Spitalore Universitare Tiranë.

Ajo ka punuar si pedagoge në Fakultetin e Infermierisë, Universiteti “Aleksandër Xhuvani” dhe si mjeke reumatologe pranë spitalit “Ihsan Çabej” në Lushnje.

Znj. Dhori ka marrë pjesë aktive në shumë konferenca dhe trajnime në fushën e mjekësisë brenda dhe jashtë vendit.

**Julia Done** Mban pozicionin e Drejtorit të Përgjithshëm në Shërbimin e Informacionit dhe Dokumentacionit që nga viti 2020. Është diplomuar pranë Fakultetit të Drejtësisë, Universiteti i Tiranës në vitin 2009, si edhe në Fakultetin e Ekonomisë, Universiteti “Eqerem Çabej” Gjirokastër, dega “Financë Kontabilitet”. Ka marrë pjesë në disa takime dhe konferenca brenda dhe jashtë vendit. Ka mbajtur disa role drejtuese në institucione të ndryshme. Ka një eksperiencë të gjatë pedagogjike si Lektore.

**Lefterije Luzi** Mban pozicionin e Drejtorit të Shërbimit të Komisioneve nga viti 2017. Është diplomuar pranë Fakultetit të Drejtësisë, Universiteti i Tiranës në vitin 1992, si edhe ka kryer studime pasuniversitare “Marketing i Avancuar” pranë Fakultetit të Ekonomisë, Universiteti i Tiranës. Ka kryer studimet doktorale dhe ka fituar titullin “Doktor Shkencash”. Ka mbajtur disa role drejtuese, ndër to Kryetare e Komisionit Qendror të Zgjedhjeve 20122016. Ka marrë disa çertifikata mirenjohje dhe çmime ndërkombëtare.

**Laura Black** është një Specialiste e Proceseve Pjesëmarrëse me mbi 15 vite përvojë në angazhimin e komunitetit dhe publikut. Aktualisht, ajo udhëheq metodat inovative të pjesëmarrjes në Parlamentin Skocez, duke luajtur një rol kyç në sigurimin që zërat më pak të dëgjuar të kontribuojnë në shqyrtimin parlamentar. Puna e saj fokusohet në zhvillimin e kornizave të ndikimit, vlerësimin e nismave të angazhimit dhe forcimin e metodave të pjesëmarrjes deliberative.

Më parë, Laura menaxhoi projektin Scotland 365 me vlerë 1.2 milion paund në National Museums Scotland, duke pionierizuar strategji për angazhimin e të rinjve dhe trajnimin e vlerësuesve bashkëmoshatarë. Si Menaxhere e Programit për CashBack for Creativity në Creative Scotland, ajo mbikëqyri një program financimi për artin me vlerë disa miliona paund, që mbështeste të rinjtë në komunitetet e varfra. Karriera e saj përfshin gjithashtu drejtimin e projekteve mediatike të udhëhequra nga komuniteti dhe nismave të trashëgimisë, me theks në qasjet gjithëpërfshirëse dhe dinamike. Me një Master në Etnicitet dhe Multikulturalizëm nga Universiteti i Bristol-it dhe një MA nga Universiteti i Edinburgut, Laura kombinon njohuritë akademike me lidershipin praktik. Ajo është gjithashtu diplomante e Common Purpose Senior Leadership Programme dhe shërben si anëtare e bordit të SURF Scotland’s Regeneration Network. E apasionuar pas demokracisë pjesëmarrëse dhe ndryshimeve sociale, Laura është e përkushtuar ndaj integrimit të praktikave me ndikim në të gjitha sektorët.

**Elona Dhëmbo** është lektore në Departamentin e Punës dhe Politikës Sociale, pranë Fakultetit të Shkencave Sociale, Universiteti i Tiranës. Ajo ka kryer studime pasuniversitare në Politika Sociale Krahasuese në Universitetin e Oksfordit dhe studimet doktorale në Universitetin e Tiranës, me fokus në politikat familjare dhe balancën punë-jetë. Gjithashtu, ka kryer studime post-doktorale në Universitetin e Europës Qendrore (CEU, Hungari) mbi migracionin dhe mbrojtjen sociale.

Me mbi 15 vjet ekspertizë në mësimdhënie, kërkim shkencor dhe analizë politike, puna e saj përfshin politikën sociale, çështjet gjinore dhe migracionin. Ajo është autore e teksteve universitare dhe ka publikuar në revista të njohura të punës sociale dhe shkencave sociale. Përveç akademisë, ka kontribuar në kërkime të aplikuara dhe konsulenca për shoqërinë civile dhe qeverinë, duke trajtuar tema mbi gjininë, të drejtat e njeriut dhe përfshirjen sociale.

**Elsa Toska** ka shërbyer si gjyqtare në Gjykatën Kushtetuese të Shqipërisë (2019-2024) dhe më parë ka qenë këshilltare ligjore e lartë me mbi një dekadë përvojë. Toska ka punuar në institucionin e Avokatit të Popullit, në zyrën ligjore “Boga & Associates & KPMG” dhe si lektore në institucione të ndryshme, përfshirë Shkollën e Magjistraturës dhe Shkollën Shqiptare të Administratës Publike.

Ajo u diplomua në Fakultetin e Drejtësisë Publike në Universitetin e Tiranës në vitin 2000 me certifikimin “Studente Ekselente”. Ajo përfundoi studimet pasuniversitare në Studime Evropiane (2003-2005) dhe mori titullin Doktor i Shkencave në Drejtësi në vitin 2012.

Ajo është trajnere ndërkombëtare për programin HELP të Këshillit të Evropës dhe ka kontribuar në publikime të shumta shkencore mbi drejtësinë kushtetuese dhe të drejtat e njeriut.

**Enkeleda Olldashi** është Profesore e Asociuar në Fakultetin e Drejtësisë, Universiteti i Tiranës, ku jep mësim me kohë të plotë që nga viti 2002. Ajo ka përfunduar studimet në Drejtësi (1995), një LL.M. në Studime Evropiane (2002) dhe një Doktoraturë në Drejtësi (2008). Ekspertiza e saj përfshin të Drejtën Romake, të Drejtën Parlamentare, Drejtësinë Tranzitore dhe Mbrojtjen Ndërkombëtare të të Drejtave të Njeriut.

Përveç karrierës akademike, ajo ka një përvojë të gjerë si eksperte ligjore në projekte kombëtare dhe ndërkombëtare mbi barazinë gjinore, të drejtat e pronës dhe drejtësinë tranzitore, duke bashkëpunuar me institucione si Banka Botërore, GIZ Albania dhe OXFAM.

**Loida Hasa** punon si Data Analiste pranë organizatës AIS promotor të Open Data Albania. Ajo është e diplomuar në Ekonomiks pranë Universitetit të Tiranës dhe ka kryer studime në Shkollën Teknike Ekonomike. Më herët Loida është angazhuar në programin për Aktivizëm Rinor Open Data Fellowship Youth Empowerment against Corruption viti 2023 - 2024. Loida punon në vlerësimin e riskut për parregullsi dhe korrupsion në sektorin e Prokurimeve Publike të Njësive të Qeverisjes Vendore Bashki. Gjithashtu ka njohuri në aspekte të gjurmimit të të dhënave përmes Regjistrave Kombëtar të Biznesit dhe Regjistra të Pronësisë Përfituese. Puna e saj lidhet me angazhim ne Open Data Advocacy.

**Lorin Kadiu** ka përfunduar studimet master në Gazetari dhe Marrëdhënie me Publikun në Universitetin e Tiranës dhe ka ndjekur trajnime mbi gazetarinë dhe menaxhimin e medias në BE dhe SHBA. Me mbi 10 vite përvojë si gazetar, kryeredaktor dhe producent dokumentarësh, ai ka punuar gjithashtu si konsulent dhe trajner për gazetarinë inovative dhe edukimin mediatik me organizata si Thomson Foundation, IREX World, OSBE, EULEX dhe CRD. Që nga viti 2018, ai drejton Citizens.al, duke udhëhequr punën editoriale dhe strategjike.

**Gjergji Vurmo** është Këshilltar i Lartë në IDM. Puna e tij fokusohet në qeverisjen, kapjen e shtetit, pastrimin e parave, hapësirën civile dhe zgjerimin e BE-së. Ai është autor i disa studimeve dhe raporteve mbi zhvillimin e shoqërisë civile, qeverisjen, procesin e anëtarësimit në BE dhe çështje të lidhura me Shqipërinë dhe vendet e Ballkanit Perëndimor.

Z. Vurmo punon si konsulent dhe këshilltar për organizata ndërkombëtare që mbështesin proceset e reformave në Shqipëri dhe rajon. Ai ka shërbyer si anëtar i Bordit Drejtues të rrjeteve të instituteve kërkimore në Evropën Juglindore dhe ka kontribuar në studime për Ballkanin Perëndimor për institute të ndryshme të BE-së.

Përpara se t’i bashkohej IDM-së, ai ka qenë i angazhuar për më shumë se shtatë vite me organizata të ndryshme kërkimore në rajonin e Ballkanit Perëndimor. Gjergji ka studiuar për drejtësi në Universitetin "Shën Kirili dhe Metodi" në Shkup dhe ka përfunduar studimet e tij master në Studime Evropiane në Universitetin e Bolonjës, Itali.

Ai ka monitoruar dhe raportuar mbi Shqipërinë për publikime ndërkombëtare si Open Government Partnership (2013-2018), Indeksi i Qëndrueshmërisë së OSHC-ve i USAID (2010-2013), raporti Open Parliaments 2012 dhe Nations in Transit i Freedom House.